《金精山留题》
宋代·张商英

秦亡项灭汉罢兵，分王宗室皆连城。西方女子不用事，张氏有妇怀金精。

吴山之下吴水曲，石鼓峰峦翠相矗。山幽水邃闺阁严，二八芳年貌如玉。

吴王闻知心欲狂，珠琲缯纩罗千箱。苦凭青翼致消息，陈说富贵誇膏粱。

玉人冷笑吾当许，汝第为吾开洞府。洞成赋诗悲下土，悲哉下土人皆苦。

飘飘仙袂淩上苍，天街昴毕腾辉光。使回千里涩进步，目极五云空断肠。

吴王悒悒忽不乐，入顾后宫情索寞。仙凡会合竟何年，多谢君王凿洞天。

作者简介：（1043—1122）蜀州新津人，字天觉，号无尽居士。张唐英弟。英宗治平二年进士。调通川主簿。熙宁中以章惇荐，权检正中书礼房公事，擢监察御史里行。坐事责监荆南税。哲宗初为开封府推官，屡诣执政求进，反对稍更新法，出提点河东刑狱，连徙数路。哲宗亲政，召为右正言，迁左司谏，力攻元祐大臣司马光、吕公著等。徽宗即位，迁中书舍人，崇宁初为翰林学士，寻拜尚书右丞，转左丞。与蔡京议政不合，罢知亳州，入元祐党籍。大观四年拜尚书右仆射，变更蔡京所为，为政持平。为台臣疏击出贬。后还故官职卒。谥文忠。有《神宗正典》、《无尽居士集》等。